b"\n_START_ARTICLE_\nEl Sr. Daixonses i la Sra. Dallonses\n_START_SECTION_\nHist\xc3\xb2ria\n_START_PARAGRAPH_\nEl Sr. Daixonses i la Sra. Dallonses va ser fundada el 2 de gener de 1926. La revista va n\xc3\xa9ixer en un context pol\xc3\xadtic de repressi\xc3\xb3 de la llibertat d'expressi\xc3\xb3, ja que en\xc3\xa7\xc3\xa0 el 1923 i fins al 1930 Espanya estava dominada per una dictadura militar imposada per Primo de Rivera. El 27 de febrer de 1926, la publicaci\xc3\xb3 va cessar la seva activitat._NEWLINE_La revista fou de periodicitat setmanal, sortint el primer n\xc3\xbamero en dissabte. Durant el temps que la revista va estar en actiu, va publicar 9 n\xc3\xbameros. Era impresa a la Tipografia Occit\xc3\xa0nia, al carrer de l'Encarnaci\xc3\xb3 de Barcelona 27 i 29, on tamb\xc3\xa9 hi havia la redacci\xc3\xb3. El preu de venda al p\xc3\xbablic era de vint c\xc3\xa8ntims de pesseta per cada exemplar.\n_START_SECTION_\nCol\xc2\xb7laboradors\n_START_PARAGRAPH_\nDurant el per\xc3\xadode de 1923-1930, la societat catalana compta amb una gran quantitat d'escriptors i d'artistes de gran nivell i de renom, els quals s'esforcen per a seguir donant els seus fruits. La revista Sr. Daixonses i la Sra. Dallonses neix com a una publicaci\xc3\xb3 que s'esfor\xc3\xa7a a mantenir un alt grau de qualitat i de finor a trav\xc3\xa9s de la s\xc3\xa0tira i del joc humor\xc3\xadstic. Entre els seus redactors hi destaquen en Prudenci Bertrana, Josep Carner, \xc3\x80ngel Ferran, Carles Capdevila, Joaquim Ventall\xc3\xb3 i d'altres escriptors coneguts. Com a dibuixants hi trobem a Prat, Mallol, Horta, Canyellas, Mora, Mart\xc3\xad Bas... I pel seu pseud\xc3\xb2nim podem destacar a en Cornet, Opisso, Castanys, Quelus, Apa, Miret, D'Ivori, Bigas, John, i Shum. El director fou Joan Draper.\n_START_SECTION_\nEstil i contingut\n_START_PARAGRAPH_\nLa revista comptava amb un estil sat\xc3\xadric i humor\xc3\xadstic i estava abundantment il\xc2\xb7lustrada amb dibuixos i caricatures. Tenia una enginyosa particularitat externa: El Sr. Daixonses anava acompanyat de La Sra. Dallonses en el mateix n\xc3\xbamero. El primer estava destinat a un p\xc3\xbablic mascul\xc3\xad, mentre que el segon es dirigia a les dones. S'oferien junts per\xc3\xb2 cadasc\xc3\xba seguia la seva numeraci\xc3\xb3 de p\xc3\xa0gines independentment de l'altre. La publicaci\xc3\xb3 total comptava amb 16 p\xc3\xa0gines, les quals quedaven repartides equitativament entre El Sr. Daixonses i La Sra. Dallonses, amb 8 p\xc3\xa0gines per a cada un. S\xc3\xb3n dues revistes distintes per\xc3\xb2 estretament vinculades, les quals, a l'hora de comentar-les o  consultar-les, no es poden pas deslligar. A partir del set\xc3\xa8 n\xc3\xbamero, s'integren pel que fa a la paginaci\xc3\xb3, per\xc3\xb2 es van alternant en cada p\xc3\xa0gina, on apareix en el marge superior de quins t\xc3\xadtols es tracta, b\xc3\xa9 El Sr. Daixonses, b\xc3\xa9 La Sra. Dallonses. La primera coberta correspons a El Sr. Daixonses i la darrera a La Sra. Dallonses._NEWLINE_La revista compta amb una presentaci\xc3\xb3 d'excepcional qualitat. Les p\xc3\xa0gines s\xc3\xb3n a tres columnes i cadascuna d'elles cont\xc3\xa9 una o dues il\xc2\xb7lustracions emmarcades per orles. Cada coberta presenta la cap\xc3\xa7alera de Cornet amb una il\xc2\xb7lustraci\xc3\xb3 distinta per a cada n\xc3\xbamero. Del n\xc3\xbamero 7 al 9 s\xc3\xb3n a dues tintes: negre i vermell. El format \xc3\xa9s de 28x21 cent\xc3\xadmetres."